Pieno produktas

Pieno produktai – įvairūs maisto produktai, gaminami iš gryno pieno ir kitų pieno produktų.

Pieno produktai dažniausiai gaunami iš karvių pieno. Tačiau, atsižvelgiant į geografinę padėtį, tam tikruose regionuose veisiamus pieną duodančius naminius gyvūnus, pieno produktai gaunami ir iš kitų gyvūnų: avių, ožkų, kumelių, jakių, kupranugarių ir pan.

Pieno produktų klasifikacija 

 Šviežio pieno produktai

Didelė produktų grupė, kuriai priklauso pats pienas. Jis gali būti homogenizuotas, pasterizuotas, skirtingo riebumo, kondensuotas, garintas, dažnai su priedais (pavyzdžiui, cukrumi), nugriebtas, sutirštintas ir pan.
 Miltelių pavidalo pienas

Pieno milteliai, gaunami iš pieno pašalinus vandenį.
 Fermentuoto (rūgusio) pieno produktai

Gaunami apdorojant šviežią ar pasterizuotą pieną įvairiomis bakterijomis, kurios sukelia tirštėjimo procesą. Taip gaunamos labai skirtingos pieno produktų rūšys:
 Airanas – gaminamas jogurtą skiedžiant vandeniu. Kartais fermentuojamas, siekiant gauti burbuliukus.
 Išrūgos – liekamasis produktas sūrio, varškės ar kazeino (pieno miltelių) gamybos procese.
 Yakult –  pienas, fermentuotas su Lactobacillus casei Shirota bakterija.
 Jogurtas – pienas, fermentuotas Streptococcus thermophiles bakterija ir viena iš Lactobacillus acidophilus ar Lactobacillus bulgaricus bakterijų.
 Kefyras – pienas, raugintas su kefyro grybelio raugu, kurį sudaro pieno rūgšties bakterijos, pieno mielės ir polisacharidai.
 Kumysas – alkoholinis gėrimas, gaminamas iš kumelės pieno.
 Rūgpienis – pienas, raugintas tik su pieno rūgšties bakterijų raugu.
 Varškė – pieno produktas, gaunamas iš nugriebto pieno, jį kaitinant.
 Grietinėlės ir grietinės

Produktų grupė, gaunama iš šviežio pieno atskyrus riebiąją dalį:
 Grietinėlė – nuo paviršiaus nugriebta (arba atskirta specialiais prietaisais) riebiausia šviežio pieno dalis. Ji skirstoma pagal riebumą, kuris gali būti nuo 10 proc iki 50 proc.
 Grietinė – bakterijomis Streptococcus lactis ir Leuconostoc citrovorum fermentuota grietinėlė.
 Clotted cream – pieno produktas, kuomet riebioji pieno dalis nugriebiama pieną kaitinant.
 Sviestas

Pieno riebalai, gaunami išsukant grietinę arba grietinėlę ir atskiriant pasukas. Pagal savo pagrindinę žaliavą sviestas gali būti keturių rūšių: iš grietinėlės, grietinės, šviežio pieno ir išrūgų.
 Koncentruotas sviestas (pieno riebalai) – gaunamas iš grietinėlės arba sviesto, pašalinus iš jo vandenį ir neriebalines medžiagas.
 Sviestas – gaminamas iš saldžios arba rūgščios grietinėlės.
 Tepus riebalų mišinys – gaminamas iš įvairiais santykiais naudojamų augalinių ir gyvūninių arba tik augalinių riebalų ir aliejų.
 Išrūgų sviestas – pieno kilmės riebalai, pagaminti iš išrūgų grietinėlės arba iš išrūgų grietinėlės ir grietinėlės mišinio,

 Sūriai

Taip vadinami kieti pieno produktai, kurių žaliavos yra gana skirtingos. Pagal savo pagrindinę žaliavą sūriai kategorizuojami taip:
 Iš varškės – ją supresuojant gaunami įvairūs balti sūriai (varškės sūriai).
 Iš varškės pusgaminio – gaunami mozarela, feta ir kt.
 Iš išrūgų – gaunama dauguma sūrių, tokių kaip parmezanas, gouda, brie, rikota ir kt.
 Iš riebios grietinės – gaunama maskarponė.
 Ledai

Šaldytas pienas, grietinė ar grietinėlė su priedais.
 Pieno gėrimai

Pieno pagrindu, pagaminti gėrimai, pagardinant vaisių bei uogų sultimis, medumi bei kitais maisto produktais.